L'Ajuntament de Paterna inicia un curs destinat a les Associacions de Dones per a combatre la bretxa digital
14/09/2021

# L'Ajuntament de Paterna inicia un curs destinat a les Associacions de Dones per a combatre la bretxa digital

[![El Ayuntamiento de Paterna inicia un curso destinado a las Asociaciones de Mujeres para combatir la brecha digital ](/images/noticias/2021/09/7584/7584_lg.jpg)](/images/noticias/2021/09/7584/7584_lg.jpg)

14.09.2021

L'Associació Jovesolides serà l'encarregada d'impartir aquest curs que té com a objectiu impulsar l'alfabetització digital i ajudar les associacions de dones a realitzar tràmits com l'obtenció de la signatura digital o la presentació de sol·licitud de subvencions en la seu electrònica de l'Ajuntament de Paterna

L'Ajuntament de Paterna, a través de l'associació Jovesolides, ha posat en marxa hui un curs destinat a associacions de dones per a combatre la bretxa digital i impulsar l'alfabetització digital.  
  
Des de hui i fins al 29 de setembre, s'impartirà formació durant 5 jornades que permetrà a les participants realitzar els tràmits necessaris per a aconseguir la signatura electrònica, ensenyar-los com usar-la i conéixer també les gestions per a la creació, presentació i justificació de subvencions.  
  
L'objectiu d'aquest curs és col·laborar i explicar de manera senzilla com presentar projectes, segons les subvencions publicades des de diferents administracions, i en concret, les de la seu electrònica de l'Ajuntament de Paterna.  
  
Així ho ha explicat la regidora d'Inclusió Social i Polítiques d'Igualtat, Isabel Segura, que ha assenyalat que “arran de la pandèmia, ha s'ha posat de manifest l'existència d'una important bretxa digital, especialment en aquest col·lectiu”.  
  
“Amb aquesta iniciativa” – ha prosseguit Segura – “volem impulsar l'alfabetització digital d'aquestes entitats per a eliminar barreres i que l'accés a l'administració local siga més universal, permetent major autonomia i apoderament en pro de la igualtat d'oportunitats”.  
  
Paterna compta amb quasi una desena d'associacions de dones, a les quals s'ha convidat a participar d'aquesta iniciativa que permetrà un accés més fàcil i directe a les subvencions que ajuden aquestes entitats a desenvolupar els seus projectes i activitats, fent costat al teixit associatiu de la ciutat.  
  
L'entitat designada per a impartir aquest curs, Jovesólides, és una associació local amb àmplia trajectòria en la impartició de formació en noves tecnologies per a persones sense contacte previ amb les TIC, i que, a més, desenvolupa un programa específic en col·laboració amb l'Ajuntament per a combatre la bretxa digital en el barri de la Coma.